CELEX: 32016D0771
Language: lt
Date: 1463097600000
Title: 2016 m. gegužės 13 d. Komisijos įgyvendinimo sprendimas (ES) 2016/771, kuriuo Ispanijai suteikiama laikina teisė leisti prekiauti iš Naujosios Zelandijos importuotomis Pinus radiata D. Don rūšies sėklomis, neatitinkančiomis Tarybos direktyvos 1999/105/EB identifikavimo ir ženklinimo reikalavimų, ir iš tų sėklų išauginta sodinamąja medžiaga (pranešta dokumentu Nr. C(2016) 2784)

18.5.2016   
            
            
               LT
            
            
               Europos Sąjungos oficialusis leidinys
            
            
               L 127/52
            
         KOMISIJOS ĮGYVENDINIMO SPRENDIMAS (ES) 2016/771
   2016 m. gegužės 13 d.
   kuriuo Ispanijai suteikiama laikina teisė leisti prekiauti iš Naujosios Zelandijos importuotomis Pinus radiata D. Don rūšies sėklomis, neatitinkančiomis Tarybos direktyvos 1999/105/EB identifikavimo ir ženklinimo reikalavimų, ir iš tų sėklų išauginta sodinamąja medžiaga
   
      
         (pranešta dokumentu Nr. C(2016) 2784)
      
   
   (Tekstas autentiškas tik ispanų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1999 m. gruodžio 22 d. Tarybos direktyvą 1999/105/EB dėl prekybos miško dauginamąja medžiaga (1), ypač į jos 18 straipsnio 1 dalį,
   atsižvelgdama į Ispanijos prašymą,
   kadangi:
   
               (1)
            
            
               Direktyvoje 1999/105/EB nurodytus reikalavimus dėl dauginamosios medžiagos atitinkančių Pinus radiata rūšies sėklų ir iš jų išaugintos sodinamosios medžiagos Ispanijoje šiuo metu nepakanka galutinių naudotojų paklausai patenkinti. Kitos valstybės narės reikalingos dauginamosios medžiagos negali tiekti, nes tos valstybės narės, kurios galėtų tiekti šias sėklas, neturi tiek medžiagos, kad patenkintų Ispanijos poreikius;
            
         
               (2)
            
            
               Naujoji Zelandija gali tiekti pakankamai atitinkamos rūšies medžiagos, skirtos toliau sodinamajai medžiagai auginti. Tačiau šios sėklos neatitinka Direktyvos 1999/105/EB identifikavimo ir ženklinimo reikalavimų. Tiksliau tariant, ši medžiaga nepriskiriama nė vienai Direktyva 1999/105/EB nustatytai kategorijai;
            
         
               (3)
            
            
               todėl Ispanija paprašė Komisijos suteikti teisę tam tikrą ribotą laikotarpį leisti prekiauti Pinus radiata sėklomis iš Naujosios Zelandijos ir iš tų sėklų išauginta sodinamąja medžiaga;
            
         
               (4)
            
            
               Ispanija kuria sėklines plantacijas, kad savarankiškai patenkintų sodinamosios medžiagos paklausą. Tačiau apskaičiuota, kad dėl ilgesnio miškininkystės sėklų auginimo laikotarpio trūkumas bus dar penkerius metus. Apskaičiuota, kad didžiausias reikiamas Pinus radiata sėklų kiekis per metus turėtų būti 400 kg;
            
         
               (5)
            
            
               nėra jokių požymių, kad Pinus radiata sėklos ar sodinamoji medžiaga iš Naujosios Zelandijos galėtų kelti kokių nors problemų ar pavojų, susijusių su sveikata, kokybe ir gyvybingumu;
            
         
               (6)
            
            
               kadangi Ispanija yra vienintelė valstybė narė, laikinai patirianti sunkumų dėl Pinus radiata sėklų ar sodinamosios medžiagos tiekimo galutiniam naudotojui, leidimas prekiauti turėtų būti taikomas tik Ispanijos teritorijoje;
            
         
               (7)
            
            
               todėl, siekiant pašalinti šį trūkumą, Ispanijai turėtų būti suteikta teisė ribotą laikotarpį leisti prekiauti Pinus radiata rūšies sėklomis ir iš jų išauginta sodinamąja medžiaga, atitinkančiomis mažiau griežtus reikalavimus, negu nustatyta Direktyvos 1999/105/EB 13 ir 14 straipsnių nuostatomis dėl identifikavimo ir ženklinimo. Tokia teisė turėtų būti suteikiama dėl ne daugiau kaip 400 kg sėklų per metus ir turėtų būti taikoma iki 2021 m. kovo 31 d.;
            
         
               (8)
            
            
               sėklomis ir sodinamąja medžiaga turėtų būti prekiaujama pridėjus dokumentą, kuriame nurodomi jų identifikavimo duomenys. Todėl šiame sprendime reikėtų nustatyti identifikavimo ir ženklinimo reikalavimus;
            
         
               (9)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Ispanijai suteikta teisė, laikantis priede nustatytų reikalavimų, iki 2021 m. kovo 31 d. leisti prekiauti jos teritorijoje ne daugiau kaip 400 kg Pinus radiata D. Don sėklų iš Naujosios Zelandijos, kurios yra skirtos sodinamajai medžiagai auginti ir kurios neatitinka Direktyvos 1999/105/EB 13 ir 14 straipsniuose nustatytų identifikavimo ir ženklinimo reikalavimų.
   2.   Ispanijai suteikta teisė, laikantis priede nustatytų reikalavimų, iki 2021 m. kovo 31 d. leisti prekiauti jos teritorijoje sodinamąja medžiaga, išauginta iš sėklų, kuriomis leista prekiauti pagal 1 dalį, ir kuri neatitinka Direktyvos 1999/105/EB 13 ir 14 straipsniuose nustatytų identifikavimo ir ženklinimo reikalavimų.
   2 straipsnis
   Valstybė narė nedelsdama praneša Komisijai ir kitoms valstybėms narėms apie sprendimus, priimtus pagal šį sprendimą.
   3 straipsnis
   Šis sprendimas skirtas Ispanijos Karalystei.
   
      Priimta Briuselyje 2016 m. gegužės 13 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 11, 2000 1 15, p. 17.
   
      PRIEDAS
      Sėklų ir sodinamosios medžiagos identifikavimo ir ženklinimo reikalavimai, nurodyti 1 straipsnyje.
      
                  1.
               
               
                  Dauginamajai medžiagai identifikuoti reikia pateikti visą toliau nurodytą informaciją:
                  
                              a)
                           
                           
                              elitinės medžiagos identifikavimo kodas, jei yra;
                           
                        
                              b)
                           
                           
                              botaninis pavadinimas;
                           
                        
                              c)
                           
                           
                              kategorija;
                           
                        
                              d)
                           
                           
                              paskirtis;
                           
                        
                              e)
                           
                           
                              elitinės medžiagos rūšis;
                           
                        
                              f)
                           
                           
                              ar medžiaga genetiškai modifikuota;
                           
                        
                              g)
                           
                           
                              provenencijos regionas arba tapatybės kodas;
                           
                        
                              h)
                           
                           
                              kilmė: jei reikia, nurodyti, ar medžiaga yra autochtoninės ar vietinės, neautochtoninės ar nevietinės, ar nežinomos kilmės;
                           
                        
                              i)
                           
                           
                              provenencija arba geografinė padėtis, apibrėžta ilgumos ir platumos riba;
                           
                        
                              j)
                           
                           
                              aukštis virš jūros lygio arba šio aukščio ribos;
                           
                        
                              k)
                           
                           
                              subrendimo metai.
                           
                        
            
                  2.
               
               
                  Tiekėjo etiketėje arba dokumente turi būti nurodoma tokia informacija:
                  
                              a)
                           
                           
                              šio priedo 1 punkte nurodyta informacija;
                           
                        
                              b)
                           
                           
                              tiekėjo pavadinimas;
                           
                        
                              c)
                           
                           
                              tiekiamas kiekis;
                           
                        
                              d)
                           
                           
                              nuoroda, kad sėklos ir iš jų išauginta sodinamoji medžiaga atitinka mažiau griežtus negu Direktyvos 1999/105/EB 13 ir 14 straipsniuose nustatyti reikalavimai.